Saphra verduidelik groenlig vir hoës se inentingPres. Cyril Ramaphosa kry die Covid-19-inenting. (Foto: Siyabulela Duda/ GCIS) Pres. Cyril Ramaphosa en dr. Zweli Mkhize, minister van gesondheid, was gemagtig om Woensdag saam met gesondheidswerkers die Covid-19-entstof te ontvang. Só het die Suid-Afrikaanse Reguleringsowerheid vir Gesondheid (Saphra) in ŉ verklaring gesê nadat die inenting van die president en minister hewige kritiek uitgelok het. Maroela Media het Woensdag berig dié twee leiers het eerste in die ry gestaan om een van die sowat 80 000 dosisse Johnson & Johnson-entstof te ontvang. Albei is by die Kayelitsha distrikshospitaal in die Wes-Kaap ingeënt. “Hoewel hulle nie gesondheidswerkers is nie, is daar gevoel dat dit ŉ groot bydrae sou lewer om mense aan te moedig om met die Covid-19-entstof ingeënt te word,” het dr. Boitumelo Semete, uitvoerende hoof van Saphra, in ŉ verklaring gesê. Hy het benadruk dat die nodige protokol gevolg en magtiging gekry is voordat Ramaphosa en Mkize ingeënt is. Die regering beplan om gesondheidswerkers landwyd tydens die eerste fase van die nasionale entstofplan teen Covid-19 in te ent. Volgens Mkhize het 380 000 gesondheidsorgwerkers binne twee weke geregistreer om die entstof te ontvang. Daar is 20 entstofsentrums in die nege provinsies geïdentifiseer om 80 000 gesondheidswerkers oor die volgende twee weke in te ent.